Birthe Skaarup (DF), 2004-11-26:
Døende skal sikres en sammenhængende og kvalificeret pleje og behandling i trygge rammer.
Man skal som borger i dette land kunne vælge, hvor man ønsker at tilbringe den sidste tid.
Sådan lyder et af afsnittene i bemærkningerne til det lovforslag, som vi behandler her i dag.
Igennem efterhånden flere år har netop også det været argumentet for, at Dansk Folkeparti har kæmpet for, at det skulle blive en mulighed, at langt flere meget syge mennesker, end der tidligere har været mulighed for, kunne få en sådan behandling – at vi kunne leve op til det.
Jeg vil også sige, at det selvfølgelig ikke er Dansk Folkeparti alene, der synes, det er en god idé, andre partier har også syntes det.
Det er skelsættende, at vi nu kan tilbyde meget syge mennesker en plads.
Der har været alt for lang ventetid til hospicepladser.
Det, man så har gjort nu, er at udvide det, der før har været gældende.
Før har vi haft tilskud til tre hospicer under sygehusloven – den gamle var jeg lige ved at sige, men den nye er ikke kommet endnu – samt KamillianerGaarden i Nordjylland og også 11 pladser i Århus Amt og Århus Kommune.
Så meget er nået, og knopskydninger kommer så yderligere i gang med nye puljer i 2005 og 2006, hvor amterne og H:S får pligt til at have driftsoverenskomst med private hospicer, som minimum skal indeholde 12 pladser.
Vi er i Dansk Folkeparti meget glade for, at vi nu er på den farbare vej, at vi kan tilgodese meget syge mennesker og deres pårørende i en svær tid.
Vort ønske er – ligesom det gælder for flere af de allerede etablerede hospicer rundtomkring – at tage hensyn til beliggenheden.
Jeg synes, det er værd at sige, at det med hensyn til beliggenheden er optimalt for mennesker, der er så syge, at komme ud i fredfyldte og kønne omgivelser væk fra de hvide kitler, som mange meget syge patienter har oplevet så mange af, men også at der er et godt og veluddannet personale.
Det er for os det optimale.
Jeg har aldrig været i tvivl om, at vore argumenter for at etablere hospicer har været rigtige.
Det bør være en menneskeret at ende sine dage på et hospice, såfremt det er det, man ønsker.
Jeg ved, at mange af de mennesker, som har lagt frivilligt arbejde og kræfter i at kæmpe for udbredelsen af hospicetanken, i dag er meget glade.
Men nu skal vi så også have armene ned.
Det andet element i det her lovforslag er alkoholbehandling, at vi nu iværksætter en behandlingsgaranti, sådan at misbrugere senest 14 dage efter, at de har henvendt sig, kan komme i behandling.
Forslaget er jo en del af satspuljeforliget for 2005, hvor vi allerede sidste år startede med udredningsarbejdet om, hvor snittet skulle ligge.
Alle har vidst, at det er et problem med alkoholisme i vort samfund.
Det koster det danske samfund mange penge, og alkoholmisbruget har mange ulykkelige konsekvenser for de involverede, både for misbrugere og for deres pårørende.
Det er så meningen, at behandlingsgarantien også skal gælde for indsatte i fængslerne.
Ud over at afsætte midler til behandlingsgaranti er der også afsat midler til den sociale indsats på alkoholområdet.
Alt i alt synes vi, det er en rigtig god aftale, som forhåbentlig kan hjælpe mange alkoholikere væk fra misbruget.
Det skal også herfra siges, at hvis der er ledig kapacitet der, hvor man skal tage misbrugerne ind til behandling, så bør den udnyttes.
Der bør også være den mulighed, at der ikke behøver at være 14 dages behandlingsgaranti, altså at den ledige kapacitet skal udnyttes fuldt ud.
Det synes jeg er værd at påpege her i dag, for vi ved også, at mange alkoholikere er motiverede her og nu.
Men vi kan selvfølgelig tilslutte os de to gode lovforslag, som ligger her i dag.